សម្បទាន​ព្រៃឈើ​គំរាម​ដល់​ជីវភាព​រស់នៅ​របស់​ពលរដ្ឋ​ក្រីក្រ
ព្រៃឡង់​គឺជា​ព្រៃ​ក្រាស់​ឬ​ក៏​ព្រៃស្រោង​ដែល​ភ្ជាប់​ស្រុក​ចំនួនពីរ​របស់​ខេត្តព្រះវិហារ​។
ភ្នំពេញ៖ ក្រុមប្រជាពលរដ្ឋតំណាងឲ្យសហគមន៍ការពារព្រៃឈើមកពីខេត្តព្រះវិហារ ក្រចេះ ស្ទឹងត្រែង និងកំពង់ធំ បានអំពាវកាលពីថ្ងៃព្រហស្បត៍ឲ្យរដ្ឋាភិបាលកម្ពុជាបញ្ឈប់ការឈូសឆាយព្រៃឡង់ដោយក្រុមហ៊ុនវៀតណាមចំនួនពីរ។ ការទាមទារនេះធ្វើឡើងបន្ទាប់ពីក្រុមប្រជាពលរដ្ឋទាំងនេះបានធ្វើដំណើរឆ្ពោះទៅធ្វើការប្រឆាំងទប់ ស្កាត់ការកាប់ឆ្ការព្រៃរបស់ក្រុមហ៊ុនទាំងពីរកាលពីចុងខែកុម្ភៈ។ ក៏ប៉ុន្តែពួកគេត្រូវរារាំងនិងរំខានដោយក្រុមអាជ្ញាធរមានសមត្ថកិច្ច។ ព្រៃឡង់គឺជាព្រៃក្រាស់ឬក៏ព្រៃស្រោងដែលភ្ជាប់ស្រុកចំនួនពីររបស់ខេត្តព្រះវិហារ គឺស្រុកសែនជ័យនិង ស្រុករវៀងភ្ជាប់ទៅស្រុកថឡាបរិវាត់ និងស្រុកសៀមបូករបស់ខេត្តស្ទឹងត្រែងរួចបន្តទៅភ្ជាប់ជា មួយស្រុកសណ្តាន់របស់ខេត្តកំពង់ធំនិងស្រុកសំបូររបស់ខេត្តក្រចេះ។ ក្រុមប្រជាពលរដ្ឋបានថ្លែងនៅក្នុងសន្និសីទកាសែតក្នុងទីក្រុងភ្នំពេញថាក្រុមហ៊ុនCRCKនិង ក្រុមហ៊ុនPNT ដែលជាក្រុមហ៊ុនវៀតណាមចំនួនពីរបានទទួលដីសម្បទានសេដ្ឋកិច្ចសម្រាប់ធ្វើការដាំដុះដំណាំកៅស៊ូពីរាជរដ្ឋាភិបាលហើយក្រុមហ៊ុនទាំងពីរបានកាប់រានព្រៃពង្វាតទៅដល់ព្រៃឡង់ ជាព្រៃដែលពួកគេចិញ្ចឹមជីវិតតាមរយៈការទាញយកអនុផល ការចៀរជ័រ ទីរកវល្លិ៍ និងឱសថបុរាណជាដើម។ នៅក្នុងសេចក្តីអំពាវនាវរួមគ្នា ដែលអានដោយលោកទុំ សុខុន តំណាងសហគមន៍ការពារព្រៃឈើ មកពីខេត្តស្ទឹងត្រែង ក្រុមប្រជាពលរដ្ឋ បានស្នើឲ្យរដ្ឋាភិបាលបញ្ឈប់ការផ្តល់ដីសម្បទានសេដ្ឋកិច្ចដែលនាំឲ្យប៉ះពាល់ទៅដល់ព្រៃធម្មជាតិនៅក្នុងតំបន់ព្រៃឡង់។ សូមឲ្យលុបចោលអាជ្ញាប័ណ្ណពីក្រុមហ៊ុនដែលកំពុងតែឈូសឆាយនិងធ្វើឲ្យប៉ះពាល់ទៅដល់ព្រៃឈើនិងធនធានធម្មជាតិរួមទាំងបណ្តាលឲ្យខូចខាតបរិដ្ឋាន។ សេចក្តីអំពាវនាវដដែល បានសុំអន្តរាគមន៍ពីរដ្ឋាភិបាល ដើម្បីបញ្ឈប់ការគំរាមកំហែងពីអាជ្ញាធរកង កម្លាំងមានប្រដាប់អាវុធនៅតាមមូលដ្ឋាន។ «សូមឲ្យរាជរដ្ឋាភិបាលប្រគល់ដីសម្បទានសេដ្ឋកិច្ចក្នុងតំបន់ព្រៃឡង់មកឲ្យសហគមន៍វិញទុកឲ្យព្រៃ នោះដុះតាមធម្មតាឡើងវិញ»។ លោកឈន់ ឈុន អភិបាលខេត្តកំពង់ធំអះអាងថា លោកមិនបានដឹងអំពីការធ្វើឲ្យប៉ះពាល់ទៅដល់ ព្រៃឡង់ពីសំណាក់ក្រុមហ៊ុនវិនិយោគដំណាំកៅស៊ូនៅក្នុងខេត្តរបស់លោកនោះទេ។ ដោយឡែកលោកអភិបាលខេត្តក្រចេះ ខំា ភឿន បានលើកឡើងថាមិនមានការកាប់បំផ្លាញព្រៃឡង់ ដែលសំបូរទៅដោយជនជាតិភាគតិចរស់នៅនោះទេ វាលែងតែការកាប់បំផ្លាញព្រៃឈើជាលក្ខណៈគ្រួសារតែប៉ុណ្ណោះ។ «តាមមើលបងប្អូនអ្នកស្រុកអ្នកភូមិកាប់ ដើម្បីយកធ្វើផ្ទះធ្វើសម្បែងវាមានអញ្ចឹងមែន។ ក៏ប៉ុន្តែទន្រា្ទនព្រៃ ទន្រ្ទានដើម្បីផ្តល់ដីសម្បទានសេដ្ឋកិច្ចអត់មានទេតំបន់អស់ហ្នឹង។ ការព្រួយបារម្ភរបស់គាត់អញ្ចឹងហើយធម្មតាទេ ជាលក្ខណៈអន្តរជាតិ»។ វីអូអេសំឡេងសហរដ្ឋអាមេរិកមិនអាចទាក់ទងលោកឆេង គឹមស៊ុន ប្រធានរដ្ឋបាលព្រៃឈើរបស់ ក្រសួងកសិកម្មបានទេនៅថ្ងៃនេះ។ ដោយឡែក ពុំមានប្រភពណាមួយពីក្រុមហ៊ុនCRCK និងក្រុមហ៊ុនPNTរបស់ប្រទេសវៀតណាម អាចឆ្លើយបំភ្លឺតបទៅនឹងការលើកឡើងពីការកាប់បំផ្លាញព្រៃឈើនោះទេ។ ប្រទេសកម្ពុជានៅក្នុងរយៈពេលជាច្រើនឆ្នាំមកហើយត្រូវគេរិះគន់ពីការលួចកាប់បំផ្លាញព្រៃឈើ ខុសច្បាប់យ៉ាងរិចរិលដែលវិធានការរបស់រដ្ឋាភិបាលហាក់បីដូចជាមិនមានប្រសិទ្ធភាពគ្រប់គ្រាន់សម្រាប់ធ្វើការទប់ស្កាត់នោះទេ។ ជារឿយៗ គេបានឃើញការចុះផ្សាយតាមបណ្តាញសារព័ត៌មាននានា អំពីការចាប់បង្រ្កាបការលួច កាប់បំផ្លាញនិងជួញដូរឈើប្រណិតៗសម្រាប់ទីផ្សារនៅក្នុងស្រុកនិងសម្រាប់ទីផ្សារទៅក្រៅប្រទេស៕